पाएं अपने शहर की ताज़ा ख़बरें और फ्री ई-पेपरडाउनलोड करें
लगातार 11 महीने यानी 335 दिन तक बिना कोई छुट्टी लिए (यहां तक कि साप्ताहिक अवकाश भी नहीं लिया) लगातार काम कर रही हैं निशी। पटना की निशी पांडे लैब टेक्नीशियन हैं। बिहार के स्वास्थ्य विभाग ने इनकी प्रतिभा को देखते हुए कोरोना महामारी की जांच में लगा दिया। निशी पांडे भी जांच में ऐसी लगीं कि उन्हें यह काम अब लोगों की सेवा लगने लगा। प्रतिदिन 10 से 12 घंटे PPE किट पहनकर लोगों का RTPCR और एंटीजन टेस्ट करतीं हैं। पिछले साल से शुरू हुआ यह सिलसिला अभी तक खत्म नहीं हुआ है।
अब तक 50,000 से ऊपर लोगों का किया टेस्ट
निशी पांडे ने 2010 में पटना के पंडारक PSC में ज्वाइन किया था। लेकिन जैसे ही कोरोना महामारी शुरू हुई, इनको डिस्ट्रिक्ट हेल्थ सोसायटी की तरफ से डेप्यूटेशन पर पटना ट्रांसफर कर दिया। पटना के गार्डिनर रोड अस्पताल में लोगों के कोरोना संक्रमण की जांच करती हैं। प्रतिदिन लगभग 200 लोगों का स्वैब लेकर लैब में भेजती हैं। निशी की मानें तो अब तक इन्होंने 50,000 से ऊपर लोगों का टेस्ट किया है।
परिवार वालों ने दिया साथ
इस 11 महीने की तपस्या में निशी के परिवार वालों ने उनका खूब साथ दिया। निशी के पति राजेश कुमार आयकर विभाग हैदराबाद में हैं। निशी के छोटे-छोटे दो बच्चे हैं, जिन्हें खुद संभालना होता है। हालांकि आजकल निशी के मां-भाई-बहन मिलकर पूरे दिन बच्चों को संभालते हैं।
निशी बताती हैं कि पूरे दिन PPE किट पहनकर काम करने में परेशानी तो होती ही है, साथ ही पूरा शरीर थक जाता है। लेकिन लोगों की सेवा के आगे ये सब मैटर नहीं करता। उन्होंने बताया कि पूरे एक साल में वह कभी बीमार भी नहीं पड़ीं। यहां तक कि संक्रमित मरीजों की जांच की, लेकिन वह कभी संक्रमित नहीं हुईं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn